## L’Hemisfèric presenta una nova edició del planetari en directe ‘Les Nocturnes d’hivern’

*** Del 21 de desembre de 2024 al 8 de març de 2025 hi ha sessions tots els dissabtes a les 20 hores
* Forats negres, exoplanetes, planetes errants, nebuloses o supergegants blaus es mostren en la pantalla de 900 metres quadrats de l’Hemisfèric**

L’Hemisfèric de la Ciutat de les Arts i les Ciències presenta una nova edició de ‘Les Nocturnes d’hivern’, el planetari narrat en directe que unix música i astronomia per a conéixer com és el cel nocturn durant l’estació més freda de l’any.

Les sessions, en les quals es mostren forats negres, exoplanetes, planetes errants, nebuloses o supergegants blaus en la pantalla gegant de 900 metres quadrats de l’Hemisfèric es farà tots els dissabtes a les 20 hores del 21 de desembre de 2024 al 8 de març de 2025.

Guiats per la narració en directe d’un planetarista, el públic visita alguns dels llocs més fascinants del cel hivernal: en la constel·lació d’Orió se submergirà en algunes de les nebuloses més brillants del firmament nocturn; en Canis Major descobrirà agrupacions estel·lars formades per centenars de components, i en Ursa Major assistirà a la majestuosa dansa còsmica que protagonitzen Mizar i Alcor.

Durant la sessió es conten algunes fascinants històries mitològiques, com naixen, evolucionen i moren les estreles i els planetes més estranys, algun tan sorprenent que fins fa poc es creia impossible la seua existència: des de mons de foc i gel a planetes infernals amb pluges formades per gotes de ferro colat, passant per mons errants amb nits eternes que vaguen solitaris per l’espai interestel·lar.

Fecha: 19/12/2024